OP 30 Julie 1900 het 4 314 Boere op Oorgaweheuwel (Surrender Hill) op die plaas Verliesfontein naby die huidige Clarens hul wapens neergelê. Die Britte het ook 3 veldkanonne, 2 800 beeste, 4 000 skape, 5 500 perde en 2 miljoen patrone in die Brandwaterkom gebuit. Dit was 'n geweldige terugslag vir die stryd teen die Britte.
Einde Mei en begin Junie gebeur egter 'n paar dinge in die veld wat sy houding drasties laat verander. Op 31 Mei verslaan die Vrystaatse mag die Yeomanry naby Lindley. Twee dae later by Swawelkrans, buit De Wet 56 waens wat vir die Engelse in Heilbron bestem was. Op 7 Junie behaal De Wet 'n verdere oorwinning oor die Engelse by Roodewal.
Dié nederlae het Roberts laat besef dat hy 'n fout gemaak het om die Vrystaters te onderskat. Op 14 Junie gee hy uit Pretoria aan sy bevelvoerders opdrag om De Wet teen die berge in die Oos-Vrystaat vas te druk en te vang. Hy het gehoop, maar nooit gedink dat hy binne twee maande amper die helfte van die Vrystaatse mag sou kon vang nie.
Genl. R. Buller moes in Standerton keer dat die Boere noord vlug. Lt.genl. sir L. Rundle, wat 'n sterk verdedigingslyn tussen Winburg, Senekal en Ficksburg beman het, het die suide geblokkeer. Genls. R.A.P. Clements en A.H. Pagel het die Boere van Lindley af oos in die rigting van Bethlehem aangeja.
Lt.genl. sir A. Hunter, wat in bevel was van die dryfjag op die Boere, het van Transvaal via Frankfort en Reitz in die rigting van Bethlehem opgeruk.